Man gevonnis oor hy pornografie aan seun (10) wys | Netwerk24
Man gevonnis oor hy pornografie aan seun (10) wys
Deur André Damons 21 April 2017 15:36
'n Man van Bloemfontein is 'n opgeskorte vonnis van vyf jaar opgelê nadat hy skuldig bevind is aan 'n klag dat hy pornografie aan 'n kind gewys het.
Thabang Seekoei (32) is Donderdag in die streekshof in Bloemfontein tot vyf jaar tronkstraf gevonnis (wat vir vyf jaar opgeskort is) omdat hy pornografiese materiaal aan 'n tienjarige seun gewys het.
Sers. Thabo Litabe, polisiewoordvoerder, sê Seekoei het in September 2014 'n rituele seremonie by 'n huis in Phahameng, Mangaung, bygewoon waar hy die slagoffer ontmoet het.
"Die seun was saam met sy ma by die huis en Seekoei het hom eenkant geroep en het aan hom 'n video gewys van mense wat omgang het. Die seun het getraumatiseerd geword, begin rondhardloop en homself in 'n kamer toegesluit," sê Litabe.
Die seksvideo was op Seekoei se selfoon.
Volgens Litabe het die seun se gedrag sy ma skrikgemaak en sy het agter hom aangegaan en hom gevra wat gebeur het. Die seun het aan sy ma verduidelik wat gebeur het en het haar 'n volledige beskrywing van Seekoei gegee.
Die polisie is gebel en Seekoei is op die toneel in hegtenis geneem. Die video is op sy selfoon gevind.